บลจ.ทาลิสมอง'ทรัมป์'ฉุดหุ้นไทยปรับฐานช่วงสั้น
'ประภาส’บลจ.ทาลิส มอง ‘ทรัมป์’ ชนะเลือกตั้ง  ไม่ทำให้ภาพระยะยาวตลาดหุ้นไทยเปลี่ยน เปิดขายกองทุน RMF 3 กองรวด
15 พ.ย. 2559

'ประภาส’บลจ.ทาลิส มอง ‘ทรัมป์’ ชนะเลือกตั้ง  ไม่ทำให้ภาพระยะยาวตลาดหุ้นไทยเปลี่ยน เปิดขายกองทุน RMF 3 กองรวด
นายประภาส ตันพิบูลย์ศักดิ์ ประธานเจ้าหน้าที่การลงทุน บริษัทหลักทรัพย์จัดการกองทุน (บลจ.) ทาลิส กล่าวว่า การที่นายโดนัลด์ ทรัมป์ ชนะการเลือกตั้งประธานาธิบดีสหรัฐมองว่าไม่ได้ทำให้ภาพระยะยาวของตลาดหุ้นไทยเปลี่ยน ซึ่งคาดว่าดัชนีจะปรับฐานลงในระยะสั้น เนื่องจากมองว่านายทรัมป์ ซึ่งเคยเป็นนักธุรกิจมาก่อน ย่อมต้องรู้สถานการณ์และจะหาแนวทางเรียกความเชื่อมั่นให้กลับคืนมา จึงมองดัชนีหุ้นไทยช่วงที่เหลือของปี 2559 น่าจะเคลื่อนไหวแถว 1,500 จุด
นอกจากนี้มองว่าในช่วง 1-2 ปี จากนี้ ตลาดหุ้นไทยมีแนวโน้มผันผวนมากขึ้นอย่างต่อเนื่อง ดังนั้น นักลงทุนที่ไม่เชี่ยวชาญการลงทุนในหุ้นควรระมัดระวังการลงทุน ทั้งนี้ บลจ.ทาลิส ได้เน้นให้ความสำคัญในเรื่องของการบริหารจัดการความเสี่ยง เพื่อให้นักลงทุนได้ผลตอบที่เหมาะสมเป็นไปตามเป้าหมาย
"ปัจจัยลบทั้งจากภายในประเทศ และต่างประเทศ หลังจากนี้จะเริ่มมีมากขึ้น ซึ่งเรามีการเตรียมความพร้อมติดตามสถานการณ์ เพื่อเตรียมรับมืออย่างใกล้ชิดตลอดเวลา ทั้งนี้ การลงทุนในกองทุนรวมถือเป็นทางเลือกที่ดี เพื่อผลตอบแทนที่เหมาะสมและลดความเสี่ยงในการลงทุน"นายประภาส กล่าว
ด้านนายฉัตรพี ตันติเฉลิม ประธานเจ้าหน้าที่บริหาร บลจ.ทาลิส เปิดเผยว่า ระหว่างวันที่ 1-7 พ.ย.2559 บริษัทเตรียมเสนอขายกองทุนรวมเพื่อการเลี้ยงชีพ (RMF) 3 กองทุน ประกอบด้วย กองทุนเปิดทาลิส เฟล็กซิเบิ้ล เพื่อการเลี้ยงชีพ (TLFLEXRMF) ,กองทุนเปิดทาลิส หุ้นทุน เพื่อการเลี้ยงชีพ (TLEQRMF) , และ กองทุนเปิดทาลิส ตราสารหนี้ เพื่อการเลี้ยงชีพ
สำหรับนโยบายการลงทุนของกองทุนเปิดทาลิส เฟล็กซิเบิ้ล เพื่อการเลี้ยงชีพ สามารถกระจายการลงทุนได้ทั้งในหุ้น ตราสารหนี้ ตราสารกึ่งหนี้กึ่งทุน เงินฝาก หน่วยลงทุนของกองทุน ซึ่งมั่นใจว่ากองทุนนี้จะตอบโจทย์การลงทุนในสภาวะที่ตลาดมีความผันผวนได้ ส่วนกองทุนเปิดทาลิส หุ้นทุน เพื่อการเลี้ยงชีพ เน้นลงทุนในบริษัทที่จดทะเบียนในตลาดหลักทรัพย์แห่งประเทศไทยที่มีการเจริญเติบโตของรายได้และกำไรสูง เพื่อผลตอบแทนที่ดีในระยะยาว ขณะที่กองทุนเปิดทาลิส ตราสารหนี้ เพื่อการเลี้ยงชีพ เน้นลงทุนในตราสารหนี้พันธบัตรรัฐบาล พันธบัตรรัฐวิสาหกิจ หุ้นกู้ และตราสารหนี้อื่นๆ รวมทั้งเงินฝาก 
“ในการออกเสนอขาย ทั้ง 3 กองทุนในข้างต้นถือเป็นจังหวะที่เหมาะสม ในการลดความเสี่ยงการลงทุน มั่นใจว่าจะสามารถตอบโจทย์สำหรับผู้ลงทุนที่ต้องการผลตอบแทนที่ดี " นายฉัตรพี กล่าว